2012. január 27-én benyújtott kereset - LS Fashion kontra OHIM - Sucesores de Miguel Herreros (L'Wren Scott)
(T-41/12. sz. ügy)
A keresetlevél nyelve: angol
Felek
Felperes: LS Fashion, LLC (Wilmington, Amerikai Egyesült Államok) (képviselők: R. Black és S. Davies, Solicitors)
Alperes: Belső Piaci Harmonizációs Hivatal (védjegyek és formatervezési minták) (OHIM)
A másik fél a fellebbezési tanács előtti eljárásban: Sucesores de Miguel Herreros, SA (La Orotava, Spanyolország)
Kereseti kérelmek
A felperes azt kéri, hogy a Törvényszék:
helyezze hatályon kívül a Belső Piaci Harmonizációs Hivatal (védjegyek és formatervezési minták) (OHIM) negyedik fellebbezési tanácsának 2011. november 24-én az R 1584/2009-4. sz. ügyben hozott határozatát;
helyezze hatályon kívül a felszólalási osztály határozatát annyiban, amennyiben az a felszólalásnak helyt adott;
engedélyezze az 5190368. sz. közösségi védjegybejelentés teljes egészében történő lajstromozását; és
az OHIM-ot és az eljárásban részt vevő másik felet kötelezze az OHIM és a Törvényszék előtti eljárásban felmerült saját költségeiknek, valamint a felperes költségeinek a viselésére.
Jogalapok és fontosabb érvek
A közösségi védjegy bejelentője: a felperes.
Az érintett közösségi védjegy: az "L'Wren Scott" szóvédjegy a 3., 9., 14. és 25. osztályba tartozó áruk tekintetében - 5190368. sz. közösségi védjegybejelentés.
A felszólalási eljárásban hivatkozott védjegy vagy megjelölés jogosultja: a fellebbezési tanács előtti eljárásban részt vevő másik fél.
A hivatkozott védjegy vagy megjelölés: a 1164120. számú "LOREN SCOTT" spanyol szóvédjegy a 25. osztályba tartozó áruk tekintetében.
A felszólalási osztály határozata: a felszólalási osztály a felszólalásnak a vitatott áruk tekintetében helyt adott, és a közösségi védjegy lajstromozását a védjegybejelentéssel érintett nem vitatott többi áru tekintetében engedélyezte.
A fellebbezési tanács határozata: a fellebbezési tanács a fellebbezést elutasította.
Jogalapok: a 207/2009 tanácsi rendelet 42. cikke (2) és (3) bekezdésének, valamint a 2868/95 bizottsági rendelet 22. szabálya (2) és (3) bekezdésének megsértése, mivel a fellebbezési tanács nem értékelte megfelelően a felszólaló által a korábbi védjegy felszólaló általi tényleges használatára vonatkozóan előterjesztett bizonyítékokat a releváns rendelkezések és az ítélkezési gyakorlat által előírt követelmények fényében, beleértve a védjegyhasználat helyének, idejének, mértékének és jellegének figyelembe vételére vonatkozó követelményeket. A 207/2009 tanácsi rendelet 8. cikke (1) bekezdése b) pontjának megsértése, mivel a fellebbezési tanács (i) nem értékelte megfelelően az érintett védjegyek vizuális, hangzásbeli és fogalmi hasonlóságát, és (ii) nem vette megfelelően tekintetbe az érintett védjegyek hasonlóságának megfelelő fokát, és nem értékelte megfelelően a védjegyek megkülönböztető képességének fokát, beleértve az összetéveszthetőséget.
____________